
Проект

АНТИКРИЗИСНА ПРОГРАМА

на Камарата на архитектите в България за периода 2009-2014г.

приета на общото годишно събрание на КАБ в гр.Велико Търново 

на 29-30 април 2009г.

Глобалната финансово икономическа криза неизбежно се отрази и върху нашата икономика, поради обвързаността й с икономиките на страните от ЕС. Нашата професионална ангажираност е в пряка зависимост от инвестиционната дейност на държавните и частни капитали. Строителната индустрия е в кризисен период с неизвестен засега финал. Тази обстановка в бранша налага КАБ да вземе съответните адекватни мерки за решаване на нововъзникналите проблеми и да ги преодолява по най-изгодния за нейните членове начин. Следва да се обсъди от Общото събрание Сценарий за преодоляване на кризата, да се приеме Антикризисната програма, която да е отворена за оптимизация и постоянна актуализация. Мерките могат да бъдат както радикални, така и умерени, както дългосрочни, така и краткосрочни, както в компетенцията на КАБ, така и извън нея. 
План за действие за намаляване на негативните последици от финансовата криза КАБ смята за необходимо да предприеме следния пакет от мерки:
· Програма за провеждане на поредица от действия спрямо общините, съответните сдруженията, МРРБ за систематично увеличаване на бюджетните средства в общините и МРРБ за устройствено планиране.
· Аргументи: Основен инструмент за увеличаване просперитета на общината и нейните жители, създаване на устойчива и комфортна среда за обитаване, създаване на благоприятни и привлекателни условия за инвестиции, предотвратяване до голяма степен на предпоставки за пораждане на гражданско недоволство /виж проблема “столични битови отпадъци”, транспортен колапс, преуплътняване, стрес над допустимото и др./. 
· Приемно време в общините само за архитекти.
· Аргументи: Облекчава работата на общинската администрация /проблемите се обсъждат в професионална обстановка и присъщата по подразбиране компетентност/, осмисля и допълва иманентната роля на архитекта-консултант и съдейства за издигане на ролята му в професионалното решаване на специфичните битови проблеми на обитателите /вж подобно адвокатите/.

· Индивидуалното транспортиране на делегати на Общото събрание в определеното място да бъде изцяло за тяхна сметка.
· Аргументи: Достатъчни са ангажиментите на ръководството на КАБ за осигуряване на групово организиран превоз от съответния регион до мястото на провеждане на поредното Общо събрание. Материалният статус на средностатистическия практикуващ архитект е достатъчен за да може той да си осигури при нужда и желание превоз за своя сметка. При такава практика ще се повиши и респекта на към архитекта, като професионално присъща финансова независимост на колегията от конюнктурата на деня.
· Общите годишни събрания на КАБ да се провеждат винаги в архитектурния комплекс на САБ – Св.Кирик.

· Аргументи: Тази база е много подходяща за провеждане на общи събрания на КАБ, а и други подобни мероприятия. Не е без значение, че и съответните средства ще подпомогнат дейността и на сродна организация-САБ. 

· Участието на членовете на управителното тяло на КАБ в международни и местни прояви по повод упражняване на техните обществени задължения да бъде за тяхна сметка/без командировъчни/. 
· Аргументи: Участието в ръководните органи на КАБ дава много големи възможности за личностна изява, създаване и издигане на съответния авторитет в управленските и други среди на съответните колеги. Съвсем законно е тези които могат да се възползват от този потенциал да го правят в рамките на общоприетия професионален и житейски морал. Такава практика съществува в развитите страни и не е необходимо тези които имат и такива личностни качества да бъдат “спонсорирани” от останалите колеги.
· Да се поощряват дарения от водещи и успешни архитектурни бюра да правят дарения на офис консумативи и офис техника на регионалните ръководства.

· Аргументи: Всяко архитектурно бюро, успешно и плодотворно практикуващ архитект може да подпомага по свое желание административната дейност на регионалните ръководства, като дарява офис консумативи, излишна /и не само/ офис техника. Такава помощ, дори и минимална е помощ в трудните времена, а и дарителят маже да ползва данъчни облекчения.

· Да се изработи програма на КАБ за популяризиране и налагане в търговските и обслужващи  дейности на платени становища, консултации и др. подобни, гарантирани от КАБ по отношение на тяхната висока компетентност и професионализъм.
· Аргументи: По подобие на наложените в търговската дейност практики да се изисква множество правни документи за различните ътрговски, банкови, и др. дейности.

· Да се предприемат мерки за повишаване на възмездното участието на членове на КАБ в комисии, експертни съвети, външни нещатни сътрудници  и др. подобни в общинските и държавни администрации, като те се гарантират от КАБ по отношение на тяхната висока компетентност.

· Аргументи: Нормативно осигуреното участие на архитекти повишава повишава авторитета на архитекта, обезпечава комплексност и пълноценност на много обществено значими дейности.

· Да се приеме програма за налагане на повсеместна употреба на неотменими професионални рецензии от членове на КАБ в работата на административните и общински администрации по компетентност.

· Аргументи: По този начин още повече се утвърждава значението на професията, нейната неотменима роля за повишаване компетентността на вземаните административни решения и може да предотвратява в някои случаи вземането на погрешни административни решения,  генериращи гражданско напрежение.
· Взаимното информиране на ръководството и членовете на КАБ да се осъществява предимно чрез Интернет. 
· Аргументи: Приоритетът на компютърните технологии в процеса на управление на дейността на КАБ се обуславя от съвременния начин на осъществяване на професионалната дейност на всеки архитект.

· Преди приемане на важни решения от ръководните органи  на КАБ,те да се изнасят в интернет пространството.

· Аргументи: Освен присъщата гласност и откритост на съвременния начин на живот и дейност, ще се даде възможност на колегията да участва активно при оформянето и генерирането на задачите на КАБ, а не постфактум да се критикуват взети не достатъчно обмислени и разумни ръководни решения с почти непоправими последици за колегията.

· Да се създаде интернет форум на КАБ за обмяна на мнение, становища, виждания, оценки, предложения и др и да се провокират обсъждания и анализи на злободневни за обществото архитектурни проблеми. 
· Аргументи: Създават се условия за повишаване компетентността на колегите не само в областта на проектирането, но и относно административно-правни въпроси.

· Управителният съвет на САБ да се отчита периодично в интернет пространството по финасови и свързани с тази материя въпроси извън законоизискуемия одит в подходящ за архитектите формат.

· Аргументи: Практиката в обществено политическия живот на страната през последните години показва, че при формалното спазване на нормативната законова база в обастта на финансовата отчетност се допускат редица неморални действия, които облагодетелствуват единици информирани, влиятелни  и знаещи хора в ущърб на останалите коректно работещи хора.
· Да се изработят пакет от мерки за повишаване и разнообразяване на доходите на КАБ извън членския внос.

· Аргументи: Да се потърсят възможности в предоставяне на интелектуални права, професионален имидж и др.

· Да се изработи програма за налагане в инвестиционната дейност на неотменимостта и значимостта на програма-задание за проектиране във всички области на устройственото планиране.
· Аргументи: Да се налага неотменимо, упорито и целенасочено в публичното пространство приоритета на плановото задание, изработено от колектив под ръководството на опитен архитект и обсъдено и прието от компентен професионален орган. Обществените обсъждания на значими инвестиционни проекти и реализации да се заменят с обсъждане на планови и проектни задания. Да се изобличава ширещата се спекулация с така наречения ОВОС, който в повечето случаи само легитимира престъпни спрямо интересите на обитателите инвестиционни намерения.

· Да се увеличат формите за повишаване квалификацията на членовете на КАБ, като се внедряват форми на външно финансиране на тази дейност.

· Аргументи: Да се повиши значението на постоянното повишаване на професионалната квалификация на бленовете на КАБ, включително и в близки до архитектурната практика дейности. Независимо от преобладаващата практика на всеки архитект е необходимо да бъде запознат и със специфичните съпътсвуващи архитектурното проектиране административни и правни практики. 

· Да се съдейства за рязко увеличаване на медийното присъствие на членове на ръководството на КАБ.

· Аргументи: Налагането, честата и периодична поява и изява на архитекти от ръководството на КАБ ще съдейства за повишаване на авторитета на колегията и професията.
· Да се дава публичност на авторите на проекти и обекти, проектирали или съпричастни с реализацията на значими и злободневни обекти.
· Аргументи: Прикриването на авторите на значими архитектурни и териториално-устройствени реализации и решения, както и санкциониращите тези дейности общински, областни и министерски архитекти предполага гузна професионална съвест и съзнание за погрешно взети ръководни решения. Същото важи и за тези колеги, членове на КАБ, участващи в политически формации.

· Да се създаде дългосрочна стратегия за налагането на званието „архитект” като носител на изключителна компетентност и значимост в областта на общинското и държавно управление, устойчивото развитие и международния авторитет на Р България.
· Аргументи: Без аргументи!
Вносител – Работна група за изработване на Проект за Антикризисна програма на КАБ /по решение на Общото събрание на РК на САБ-София град/, която да се обсъди и приеме от Общото събрание на КАБ в гр.Велико Търново на 29-30 април 2009 г.

Предложение за състав на работната група:

Арх. Веселин Дуковски -  ръководител


Членове: арх.Владимир Дамянов



      арх.Весела Георгиева



    арх.Веселина Николова



    арх.Николай Гълъбов



    арх.Валентина Василева



    арх.Красимира Василева



    арх.Юлия Райчева



    арх.Теменужка Минчева
Изготвил арх.Дуковски

